ჰადიმ სულეიმან-ფაშა
ჰადიმ სულეიმან-ფაშა (ოსმ. خادم سلیمان پاشا, თურქ. Hadım Süleyman Paşa; 1467 — სექტემბერი 1547) — ოსმალეთის იმპერიის 34-ე დიდი ვეზირი 1541-1544 წლებში, სულთან სულეიმან I-ის დროს. დაიბადა 1467 წელს. ბავშვობაში გაყიდეს სულთნის სასახლეში, სადაც სწავლობდა ენდერუნეში. სავარაუდოდ უნგრული წარმოშობისაა. ისტორიაში ცნობილია ვეზირი-საჭურისის სახელით (თურქ. Hadım — საჭურისი). 1524 წელს დანიშნეს დამასკოს ბეილერბეიდ. 1525 წელს აჰმედ-ფაშას აჯანყების შემდეგ იბრაჰიმ-ფაშამ დანიშნა ეგვიპტის ბეილერბეიდ. ამ თანამდებობაზე დარჩა 10 წლის განმავლობაში. 1539 წელს სულეიმან-ფაშა გამოიძახეს დედაქალაქში და დანიშნეს ვეზირად, ხოლო 1541 წელს ლიუთფი-ფაშას გადაყენების შემდეგ დიდი ვეზირი გახდა. 1544 წელს სულეიმან-ფაშასა და ხუსრევ-ფაშას შორის დივანის სხდომაზე მოხდა შეკამათება სულთან სულეიმან I-ის თვალწინ. შედეგად ორივემ დატოვა თანამდებობა. ხუსრევ-ფაშამ შიმშილობა გამოაცხადა და 17 დღეში გარდაიცვალა, ხოლო სულეიმან ფაშა გაიგზავნა მალკარაში. გარდაიცვალა იქვე 1547 წელს 80 წლის ასაკში.